b'\n_START_ARTICLE_\nId\xc3\xa4nverijuuri\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nId\xc3\xa4nverijuuri on monivuotinen ja kasvaa 40\xe2\x80\x93100 senttimetri\xc3\xa4 korkeaksi. Varsi on pitk\xc3\xa4karvainen. P\xc3\xa4\xc3\xa4t\xc3\xb6parisessa lehtilavassa on kolmesta nelj\xc3\xa4\xc3\xa4n lehdykk\xc3\xa4paria. Lehdyk\xc3\xa4t ovat k\xc3\xa4rkiosiltaan isohampaisia, vastapuikeita, suippotyvisi\xc3\xa4 ja vain alapuolelta suonia pitkin karvaisia. Noin puolen senttimetrin levyiset kukat ovat kalpeankeltaisia ja muodostavat latvaan pitk\xc3\xa4n, hoikan t\xc3\xa4hk\xc3\xa4n. Id\xc3\xa4nverijuuri kukkii hein\xc3\xa4-elokuussa. Kasvi levi\xc3\xa4\xc3\xa4 el\xc3\xa4imiin ja ihmisiin tarttuvien koukkupiikkisten kukkapohjusten avulla. Syysv\xc3\xa4ritykselt\xc3\xa4\xc3\xa4n kasvi on loistavan punainen.\n_START_SECTION_\nLevinneisyys\n_START_PARAGRAPH_\nId\xc3\xa4nverijuuren levinneisyys on laaja, it\xc3\xa4inen ja mantereinen. Sit\xc3\xa4 tavataan Baltian maista ja It\xc3\xa4-Euroopasta Kaakkois-Aasiaan ja Japaniin saakka. Pohjoismaissa lajia tavataan vain Suomessa. Suomen levinneisyysalue on suppea, sill\xc3\xa4 sit\xc3\xa4 tavataan vain Etel\xc3\xa4-H\xc3\xa4meest\xc3\xa4 Hollolasta, Asikkalasta, Padasjoelta sek\xc3\xa4 Keski-Suomesta Kuhmoisista. L\xc3\xa4himm\xc3\xa4t Suomen ulkopuoliset esiintyv\xc3\xa4t l\xc3\xb6ytyv\xc3\xa4t Karjalankannakselta ja Laatokan Karjalasta. Suomessa id\xc3\xa4nverijuuri on muiden verijuurien tapaan muinaistulokas.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nId\xc3\xa4nverijuuri on kulttuurin seuralaiskasvi, joka on hy\xc3\xb6tynyt erityisesti karjan laidunnuksesta. Laji viihtyy kuivilla ja tuoreilla niityill\xc3\xa4, valoisissa mets\xc3\xa4nreunoissa ja polkujen varsilla. Id\xc3\xa4nverijuuren siemenet tarvitsevat it\xc3\xa4\xc3\xa4kseen rikkoutunutta maanpintaa. Perinteisen karjanlaidunnuksen taantuminen ja kasvupaikkojen umpeenkasvu ovat harvinaistaneet lajia. Niinp\xc3\xa4 id\xc3\xa4nverijuuren kantoja hoidetaan raivaamalla kasvupaikkoja ja rikkomalla maanpintaa siementen it\xc3\xa4misen turvaamiseksi.\n_START_SECTION_\nK\xc3\xa4ytt\xc3\xb6\n_START_PARAGRAPH_\nId\xc3\xa4nverijuurta on aikaisemmin k\xc3\xa4ytetty l\xc3\xa4\xc3\xa4kkeen\xc3\xa4, sill\xc3\xa4 kasvilla on uskottu olleen verenvuotoa tyrehdytt\xc3\xa4v\xc3\xa4 vaikutus. Lajin suomenkielinen nimi saattaa juontua t\xc3\xa4st\xc3\xa4 k\xc3\xa4ytt\xc3\xb6tarkoituksesta.'